Document ID: 32013D0208

32013D0208
L 118/21
SLUŽBENI LIST EUROPSKE UNIJE
22.04.2013.
ODLUKA VIJEĆA
od 22. travnja 2013.
o smjernicama za politike zapošljavanja država članica
(2013/208/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 148. stavak 2.,
uzimajući u obzir prijedlog Europske komisije,
uzimajući u obzir mišljenje Europskog parlamenta (1),
uzimajući u obzir mišljenje Europskoga gospodarskog i socijalnog odbora (2),
nakon savjetovanja s Odborom regija,
uzimajući u obzir mišljenje Odbora za zapošljavanje,
budući da:
(1)
U članku 145. Ugovora o funkcioniranju Europske unije (UFEU) predviđa se da države članice i Unija rade na razvoju usklađene strategije zapošljavanja te posebno na promicanju kvalificirane, obrazovane i prilagodljive radne snage i tržištâ rada koja se mogu prilagoditi gospodarskim promjenama u svrhu ostvarenja ciljeva utvrđenih u članku 3. Ugovora o Europskoj uniji.
(2)
Strategija Europa 2020., koju je predložila Komisija, omogućuje Uniji da usmjeri svoje gospodarstvo prema pametnom, održivom i inkluzivnom rastu koji prati visoki stupanj zaposlenosti, produktivnosti i socijalne kohezije. Vijeće je 13. srpnja 2010. donijelo svoju Preporuku o općim smjernicama za gospodarske politike država članica i Unije (3). Vijeće je nadalje 21. listopada 2010. donijelo svoju Odluku 2010/707/EU o smjernicama za politike zapošljavanja država članica (4) („smjernice za zapošljavanje”). Spomenute smjernice zajedno predstavljaju integrirane smjernice za provođenje strategije Europa 2020. Pet glavnih ciljeva, navedenih u pripadajućim integriranim smjernicama, predstavljaju zajedničke ciljeve kojima se vodi djelovanje država članica uzimajući u obzir njihove početne pozicije i nacionalne okolnosti te pozicije i okolnosti u Uniji. Europska strategija zapošljavanja ima vodeću ulogu u provedbi ciljeva vezanih uz zapošljavanje i tržište rada iz strategije Europa 2020.
(3)
Integrirane smjernice su u skladu sa zaključcima Europskog vijeća od 17. lipnja 2010. Tim se smjernicama državama članicama daju precizne upute za definiranje nacionalnih programa reformi i njihovo provođenje. Smjernice za zapošljavanje predstavljaju temelj za sve specifične preporuke pojedinim državama članicama koje im Vijeće može uputiti u skladu s člankom 148. stavkom 4. UFEU-a, zajedno sa specifičnim preporukama pojedinim državama članicama upućenim u skladu s člankom 121. stavkom 2. UFEU-a. Smjernice za zapošljavanje također predstavljaju temelj za izradu Zajedničkog izvješća o zapošljavanju koje Vijeće i Komisija svake godine dostavljaju Europskom vijeću.
(4)
Analiza nacrta nacionalnih programa reformi država članica, sadržanih u Zajedničkom izvješću o zapošljavanju koje je Vijeće donijelo 28. veljače 2013., pokazuje da bi države članice treble nastaviti ulagati sve napore za rješavanje sljedećih prioriteta: povećanje sudjelovanja na tržištu rada i smanjenje strukturne nezaposlenosti, razvoj kvalificirane radne snage u skladu s potrebama tržišta rada te promicanje kvalitete radnih mjesta i cjeloživotnog učenja, poboljšanje učinkovitosti sustava obrazovanja i osposobljavanja na svim razinama te veće sudjelovanje u tercijarnom obrazovanju, promicanje socijalne inkluzije i borba protiv siromaštva.
(5)
Smjernice za zapošljavanje iz 2010. trebale bi ostati nepromijenjene do 2014. kako bi se usredotočilo na njihovo provođenje. Do kraja 2014. svako ažuriranje smjernica za zapošljavanje je strogo ograničeno. U 2011. i 2012. smjernice za zapošljavanje su ostale nepromijenjene. Trebale bi se zadržati i u 2013.
(6)
Prilikom provođenja smjernica za zapošljavanje, države bi članice trebale ispitati uporabu Europskog socijalnog fonda,
DONIJELO JE OVU ODLUKU:
Članak 1.
Smjernice za politike zapošljavanja država članica, određene u Prilogu Odluci 2010/707/EU, ostaju nepromijenjene za 2013. te ih države članice uzimaju u obzir za svoje politike zapošljavanja.
Članak 2.
Ova je Odluka upućena državama članicama.
Sastavljeno u Luxembourgu 22. travnja 2013.

Labels: 9
15